བོད་ཁུལ་རི་མཐོའི་གནམ་གཤིས་རྩུབ་པོ་དང༌།ས་ཆ་སྐམ་ཤས་ཆེ་བ།མི་འབོར་ཆུང་ཞིང༌།འཚོ་བ་སྟབས་བདེར་སྤྱོད་པ་ཞིག་ཡིན།བོད་མཐའ་ཕན་ཚུན་གྱི་མི་མང་བ་ལྷ་སར་འགྲོ་མྱོང་མེད་ཅིང༌།ལྷ་སར་འགྲོ་མྱོང་བའི་མི་དང་མ་འཕྲད་པ་ཡང་ཡོད་ཀྱི་རེད།ལོ་ལྟར་སོ་ནམ་བྱེད་ཅིང༌།གཡག་ལུག་རྟ་ཕྱུགས་འཚོ་སྐྱོང་བྱེད་བཞིན་ཡོད་པ་ཙམ་ལས།རང་ཡུལ་མིན་པའི་འཛམ་གླིང་ནང་གི་གནས་ཚུལ་གང་ཡང་མཐོང་ཐོས་ཡོད་པ་མ་རེད།འདི་གྲས་ནི་བོད་ཙམ་མ་ཡིན་པར་འཛམ་གླིང་གི་ལུང་ཁུག་ཚང་མའི་ནང་ཡོད་པ་རེད།བོད་མི་རྣམས་སྤྱིར་བཏང་བྱམས་སེམས་ཞི་དུལ་ཅན་ཡིན་ཡང་ཚང་མ་དེ་འདྲ་ཡིན་ཚུལ་ཁ་འཁྱེར་བྱེད་རྒྱུ་མིན་ཞིང༌།སྡིག་སྤྱོད་པ་དང༌།ཁྲིམས་འགལ་བཙོན་པ་ཡང་ཡོད།དཔེ་གཅིག་བརྗོད་ན།ང་ཚོར་འབྲོག་པ་མང་པོ་ཡོད།ཁོང་ཚོ་ཕལ་ཆེར་ཞི་དུལ་ཅན་ཡིན་ཡང༌།ཁོང་ཚོའི་ནང་རྐུན་ཇག་གི་རིགས་ཀྱང་ཡོད།དེར་བརྟེན་ཁོང་ཚོའི་ཉེ་སྐོར་གཞིས་ཆགས་པ་ནས་གོ་མཚོན་བདག་ཉར་བྱེད་ཅིང༌།ཕན་ཚུན་ལམ་གཞུགས་སྐབས་སྲུང་སྐྱོབ་ཆེད་འགྲུལ་རོགས་མང་པོ་བསྡེབས་ཏེ་འགྲོ་ཡི་རེད།ངའི་སྐྱེས་ཡུལ་སོགས་བྱང་ཤར་ས་ཁུལ་གནས་པའི་ཁམས་རིགས་རྣམས་ཁྲིམས་མཐུན་དུ་སྤྱོད་མཁན་ཡིན་ན་ཡང༌།ཁོང་ཚོས་དངོས་པོ་གཞན་དག་ལས་མེ་མདའ་ལ་རྩ་ཆེར་འཛིན་ཅིང༌།དེ་ནི་སྐྱེས་པའི་རང་དབང་གི་རྟགས་མཚན་ལྟ་བུ་ཡང་ཡིན།